b"\n_START_ARTICLE_\nSultanat de Jambi\n_START_PARAGRAPH_\nEl sultanat de Jambi (o Djambi) fou un estat de Sumatra situat a la costa oriental, cap al sud, ocupant la moderna prov\xc3\xadncia de Jambi. La capital fou Jambi (ciutat), tamb\xc3\xa9 anomenada com Telanajpura.\n_START_SECTION_\nHist\xc3\xb2ria\n_START_PARAGRAPH_\nSegons la tradici\xc3\xb3 el territori va estar molt de temps sense sobir\xc3\xa0 fins que els habitants van elevar al tron a una dona de nom Putri Pinang Masak, que es va casar amb un pr\xc3\xadncep estranger anomenat Paduka Berhala. Aquestos suposasts esdeveniments no s'han pogut datar amb certesa per\xc3\xb2 es considera tradicionalment el 1460 com a data de fundaci\xc3\xb3 de l'estat. El nov\xc3\xa8 successor de Putri Pinang va agafar el t\xc3\xadtol de sult\xc3\xa0._NEWLINE_Seguint els passos de Sri Vijaya, el regne es va refor\xc3\xa7ar i estava plenament consolidat a l'arribada dels holandesos, quan dominava una part del comer\xc3\xa7 a l'estret de Malacca i m\xc3\xa9s enll\xc3\xa0. Va substituir en l'hegemonia al seu ve\xc3\xad, el regne de Palembang situat al sud, que fou pel seu tradicional enemic econ\xc3\xb2mic i militar. Els holandesos van arribar al segle\xc2\xa0xvii inicialment com a simples comerciants que rivalitzaven amb anglesos, xinesos, \xc3\xa0rabs i malais; el sult\xc3\xa0 de Jambi va aprofitar aquestes rivalitats en benefici propi. Holanda comerciava sobretot amb el pebre i la situaci\xc3\xb3 es va mantenir fins vers el 1770; despr\xc3\xa9s els contactes amb els europeus foren minsos, en part degut a la situaci\xc3\xb3 revolucionaria i de guerra que va viure Europa des de 1789 a 1815. L'a\xc3\xafllament va durar fins vers el 1830. El 1833 van esclatar conflictes amb els holandeses que dominaven Palembang; el sult\xc3\xa0 va haver de consentir una major influ\xc3\xa8ncia holandesa i un control comercial per\xc3\xb2 va restar independent. El 1858 els holandesos van establir el protectorat, deposant al sult\xc3\xa0 Taha i col\xc2\xb7locant a un sobir\xc3\xa0 de la seva confian\xc3\xa7a de nom Nazaruddin, amb seu a la ciutat de Jambi, que va dominar tota la part sud de l'estat, per\xc3\xb2 Taha va conservar el poder a la resta del pa\xc3\xads i progressivament va augmentar la seva influ\xc3\xa8ncia al sud per acords pol\xc3\xadtics i matrimonials. El 1899 els holandesos van annexionar el sultanat per\xc3\xb2 Taha dominava la major part. El 1904 els holandesos van iniciar una forta campanya militar en que Taha fou capturat i mort. El seu successor va resistir fins al 1906 quan tot el territori va quedar sota administraci\xc3\xb3 holandesa directe.\n_START_SECTION_\nBanderes\n_START_PARAGRAPH_\nEl segell del sult\xc3\xa0 era del model tradicional com una flor de lotus amb abundant decoraci\xc3\xb3 i al cercle central inscripcions ar\xc3\xa0bigues. _NEWLINE_La bandera del sult\xc3\xa0 era blanca llisa simbolitzant el poder pol\xc3\xadtic i religi\xc3\xb3s del sult\xc3\xa0. Tamb\xc3\xa9 es feia servir com a pavell\xc3\xb3 de guerra. El pavell\xc3\xb3 civil (mercant) era blau amb un quadre blanc al cant\xc3\xb3. La bandera de la noblesa era vermella amb el mateix quadre blanc al cant\xc3\xb3."